Boeing vil gjøre verdens lengste passasjerfly lengre
1. juni fløy Lufthansas 747-8 jumbo fra Frankfurt til Washington Dulles for første gang med passasjerer. Allerede under premiereflygingen uttalte Boeings programdirektør for 747-8, Elizabeth Lund, at man lekte med tanken om ytterligere å forlenge kjempen. 747-8 er 5,6 meter lenger enn 747-400 - som hittil har vært Boeings toppjumbomodell - og kan ta 50 passasjerer flere; i utgangspunkt 467 betalende. Lufthansa har valgt å innrede sine fly med 362 seter.Allerede i 1996 presenterte Boeing planer om det som den gang ble omtalt som 747-600, med plass til 550 passasjerer. Det innebar en forlengelse på hele 14 meter i forhold til 747-400, men planene ble skrinlagt - grunnet mangel på interesse hos flyselskapene. Den nye 747-8 har heller ikke skapt noen eksplosjonsartig respons ute i markedet. Antall ordre er hittil 106 fly - hvorav 70 er fraktmaskiner, ifølge Flightglobal. Lufthansa har 20 passasjerfly i ordre, og skal etter planen motta fem fly pr. år de neste fire årene. Korean Air har bestilt fem passasjervarianter, mens nigerianske Arik Air har bestilt to. Andre kunder er foreløpig ikke kjent.Jumboforlengelsen er ikke rett rundt hjørnet, skal vi tro Elizabeth Lund. - Nå skal vi produsere den nye 787-9, se på en 787-10X-variant, den nye 737 Max og eventuell fornyelse av Boeing 777. Deretter står jumboen for tur, sier 747-sjefen.
Den splitter nye utgaven av Boeings 747 er allerede verdens lengste passasjerfly. Nå planlegger Boeing - etter hvert - å strekke den ytterligere.